Ο τύπος των “διερευνητικών εντολών”

του Πέτρου Ι. Παραρά

 Στις εκλογές της προσεχούς Κυριακής δεν φαίνεται να σχηματίζεται αυτοδυναμία ενός κόμματος, δηλαδή που να διαθέτει την απόλυτη πλειοψηφία των βουλευτικών εδρών (151). Υποχρεωτικώς, λοιπόν, θα ακολουθηθεί και πάλι, σύμφωνα με το άρθρο 37 Σ, η διαδικασία των διερευνητικών εντολών εκ μέρους του Προέδρου της Δημοκρατίας (ΠτΔ).

 Καταθέτω, εδώ, και τη δική μου άποψη ως προς τον “τύπο” που πρέπει να περιβληθεί κάθε διερευνητική εντολή. Ειδικότερα, στο άρθρο 35 Σ ορίζονται τα ακόλουθα: «1. Καμία πράξη του Προέδρου της Δημοκρατίας δεν ισχύει ούτε εκτελείται χωρίς την προσυπογραφή του αρμόδιου Υπουργού… 2. Κατ’εξαίρεση δεν απαιτείται προσυπογραφή για τις ακόλουθες πράξεις: α)… β) την ανάθεση διερευνητικής εντολής σύμφωνα με το άρθρο 37 παράγραφοι 2, 3 και 4, γ)…». Είναι, λοιπόν, η διερευνητική εντολή, πράξη του ΠτΔ που δεν χρειάζεται προσυπογραφή. Άρα, ο τύπος της πράξης αυτής δεν μπορεί παρά να είναι έγγραφος, αφού, αυτονοήτως, μόνον αν υπάρχει γραπτό κείμενο νοείται και ενδεχόμενη, πλην της υπογραφής του εκδότη, προσυπογραφή από κάποιον άλλο που στην προκειμένη περίπτωση δεν απαιτείται. Το ότι όμως η πράξη αυτή δεν χρειάζεται προσυπογραφή , δεν σημαίνει ότι δεν χρήζει, κατά το Σύνταγμα, και υπογραφής, υποχρεωτικώς εν προκειμένω από το ΠτΔ. Προσυπογραφή χωρίς υπογραφή του όποιου γραπτού κειμένου δεν νοείται. Εντεύθεν, η διερευνητική εντολή είναι έγγραφο-επιστολή υπογεγραμμένο από τον ΠτΔ που επιδίδεται στον αρχηγό του κόμματος για να καταβληθεί προσπάθεια σχηματισμού Κυβέρνησης.

 Συνεπώς, αποκρούεται ευχερώς η υποστηριχθείσα άποψη, παλαιότερα αλλά και πρόσφατα, ότι η προεδρική “εντολή” είναι μια άτυπη, προφορική πράξη που μπορεί να δοθεί ακόμα και τηλεφωνικώς! Τηλεφώνημα χωρίς προσυπογραφή θα εξέθετε ανεπανόρθωτα τον συντακτικό νομοθέτη. Ο ΠτΔ λοιπόν, υποχρεωτικώς παρεμβαλλόμενος στην διαδικασία ανάδειξης Κυβέρνησης που είναι η κορυφαία στιγμή του κοινοβουλευτισμού, μόνον εγγράφως μπορεί να συνδιαλέγεται με τους αρχηγούς των κομμάτων. Άρα, η κάθε διερευνητική εντολή παρέχεται με ειδική “επιστολή” προς αυτούς, η οποία υπογράφεται από τον ΠτΔ και αντίγραφο αυτής πρέπει να φυλάσσεται στα αρχεία της Προεδρίας.

 Οι ασφυκτικές προθεσμίες (τριήμερα) που τάσσονται στο άρθρο 37 Σ αποκλείουν, κατά την έννοιά του, την εν προκειμένω έκδοση διατάγματος που πρέπει να δημοσιευτεί και στην Εφημ. της Κυβέρνησης.

 Η συνέπεια του έγγραφου τύπου είναι ότι και οι αρχηγοί των κομμάτων οφείλουν γραπτώς και όχι προφορικώς να απαντήσουν στον ΠτΔ για το αποτέλεσμα της δοθείσης εντολής ή αν εξ αρχής την αρνούνται, αφού όμως τους κοινοποιηθεί προηγουμένως η σχετική προεδρική επιστολή. Αν οι διερευνητικές εντολές δεν τελεσφορήσουν, ο ΠτΔ, ενόψει των εκτεθέντων, οφείλει, πάλι με επιστολή, να συγκαλέσει τους αρχηγούς των κομμάτων για τις περαιτέρω ενέργειες που προβλέπονται στο άρθρο 37 παρ. 3 εδάφ. γ' Σ. Έτσι, ο έγγραφος τύπος εξασφαλίζει τον οφειλόμενο σεβασμό προς τον θεσμό του ΠτΔ, αλλά και την απόσταση που πρέπει να τηρείται μεταξύ αυτού και της όποιας κομματικής διαμάχης. Στον δημόσιο βίο δεν υπάρχουν arcana imperii.

Πέτρος Ι. Παραράς

Επίτιμος Αντιπρόεδρος ΣτΕ

Καθηγητής Συνταγματικού Δικαίου